**การศึกษาผลการตรวจคัดกรองมะเร็งท่อน้ำดี ด้วยวิธีการตรวจอัลตราซาวด์ ในโครงการแก้ไขปัญหาโรคพยาธิใบไม้ตับและมะเร็งท่อน้ำดี ถวายเป็นพระราชกุศลแด่พระบาทสมเด็จ พระเจ้าอยู่หัวเสด็จขึ้นครองราชย์ครบ 70 ปี ในปีพุทธศักราช 2559 พร้อมทั้งสมเด็จพระนางเจ้าฯ พระบรมราชินีนาถจะทรงเจริญพระชนมพรรษา 84 พรรษา จังหวัดพะเยา**

จันทร์ทิพย์ ยะแสง1, จารุวรรณ บัวบึง2

1นักวิชาการสาธารณสุขปฏิบัติการ, 2นักวิชาการสาธารณสุขชำนาญการพิเศษ สำนักงานสาธารณสุขจังหวัดพะเยา

โรคมะเร็งท่อน้ำดี (Cholangiocarcinoma) ที่เกิดจากการติดเชื้อพยาธิใบไม้ตับ เป็นมะเร็งกลุ่มที่ป้องกันได้ และรักษาหาย หากแพทย์สามารถวินิจฉัยได้ตั้งแต่ระยะเริ่มต้นที่ผู้ป่วยยังไม่แสดงอาการ ดังนั้นการตรวจคัดกรองมะเร็ง ท่อน้ำดีด้วยวิธีการตรวจอัลตราซาวด์จึงมีประโยชน์ในการเฝ้าระวังกลุ่มเสี่ยงต่อการเกิดมะเร็งท่อน้ำดีในระยะแรกได้ การวิจัยครั้งนี้ ใช้รูปแบบการวิจัยเชิงพรรณนา (Cross-sectional Descriptive Studies)จากข้อมูลทุติยภูมิ ที่รวบรวมจากโปรแกรมการบันทึกข้อมูล Isan Cohort มีวัตถุประสงค์เพื่อศึกษาและวิเคราะห์ข้อมูลผลการตรวจคัดกรอง มะเร็งท่อน้ำดีด้วยวิธีการตรวจอัลตราซาวด์ กลุ่มตัวอย่างที่ใช้ในการศึกษาเป็นประชาชนอายุ 40 ปีขึ้นไปในพื้นที่จังหวัดพะเยาที่สมัครเข้าร่วมโครงการฯ ในปีงบประมาณ 2559 และได้รับการตรวจคัดกรองมะเร็งท่อน้ำดีด้วยวิธีตรวจ อัลตราซาวด์ที่ตรวจพบความผิดปกติ (Abnormal) จำนวน 1,172 คน ผลการศึกษาพบว่ากลุ่มตัวอย่างเป็นเพศชาย ร้อยละ 45.5 เพศหญิง ร้อยละ 54.5 มีอายุเฉลี่ย 55 ปี ส่วนใหญ่มีการศึกษาในระดับประถมศึกษา ร้อยละ 64.4 มีอาชีพเกษตรกรรม ร้อยละ 72.4 เคยได้รับการตรวจหาไข่พยาธิใบไม้ตับ ร้อยละ 71.7 ตรวจแล้วพบไข่พยาธิใบไม้ตับ ร้อยละ 48.1 เคยได้รับการรักษาด้วยยาฆ่าพยาธิใบไม้ตับ ร้อยละ 52 มีญาติป่วยเป็นมะเร็งท่อน้ำดี ร้อยละ 31.80 เคยดื่มเครื่องดื่มแอลกอฮอล์ ร้อยละ 69.9 เคยรับประทานปลาน้ำจืดที่มีเกล็ดดิบๆ สุกๆหรือปลาร้าไม่ต้มสุก ร้อยละ 89.8

ผลการตรวจอัลตราซาวด์เนื้อทั่วไปของตับพบว่ามีไขมันพอกตับ ร้อยละ 60.24 มีพังผืดบริเวณท่อน้ำดี (PDF) จำแนกตามระดับ PDF1 ร้อยละ 56.63 PDF2 ร้อยละ 22.96 และ PDF3 ร้อยละ 20.41 ตับแข็ง ร้อยละ 2.39 เนื้อตับผิดปกติ ร้อยละ 20.65 มีก้อนที่ตับโดยพบว่าเป็นถุงน้ำที่ตับ ร้อยละ 46.15 เป็นเนื้องอกฮีแมงจิโอมา ร้อยละ 15.38 เป็นก้อนหินปูนที่ตับ ร้อยละ 34.62 เป็นก้อนนิ่วในท่อน้ำดี ร้อยละ 3.85 มีการขยายตัวของท่อน้ำดีส่วนท่อร่วมร้อยละ 37.33 ท่อน้ำดีกลีบซ้าย ร้อยละ 32 ท่อน้ำดีกลีบขวา ร้อยละ 30.67 ซึ่งการตรวจพบพังผืดบริเวณท่อน้ำดี หรือมีการขยายตัวของท่อน้ำดี มีโอกาสเสี่ยงต่อการเกิดมะเร็งท่อน้ำดีได้

ผลการศึกษานี้ สามารถนำไปใช้ในการวางแผนการปรับเปลี่ยนพฤติกรรมสุขภาพ และสร้างความรอบรู้ ด้านสุขภาพ (Health Literacy) เรื่องการเฝ้าระวังป้องกันและควบคุมโรคพยาธิใบไม้ตับและมะเร็งท่อน้ำดี ของประชาชนในพื้นที่จังหวัดพะเยา ต่อไป